74/2010

Kærður var úrskurður héraðsdóms þar sem máli K ehf. gegn U o.fl. vegna þinglýsingar var vísað frá dómi. Þar sem úrlausnir þinglýsingarstjóra voru ekki af hálfu K ehf. bornar undir dóm innan lögmælts fjögurra vikna frests samkvæmt 1. mgr. 3. gr. þinglýsingarlaga nr. 39/1978 var hinn kærði úrskurður staðfestur.

Dómur Hæstaréttar.

Mál þetta dæma hæstaréttardómararnir G-kk-nf C-kk-nf og Á-kk-nf K-kk-nf og V-kk-nf M-kk-nf M-kk-nf settur hæstaréttardómari.

Sóknaraðili skaut málinu til Hæstaréttar með kæru 2. febrúar 2010, sem barst réttinum ásamt kærumálsgögnum 11. sama mánaðar. Kærður er úrskurður Héraðsdóms Suðurlands 19. janúar 2010, þar sem máli sóknaraðila gegn varnaraðilum var vísað frá dómi. Kæruheimild er í 5. mgr. 3. gr. þinglýsingalaga nr. 39/1978. Sóknaraðili krefst þess aðallega að hinn kærði úrskurður verði ómerktur en til vara „að málinu verði ekki vísað frá dómi og að dómkröfur sóknaraðila fyrir héraðsdómi verði teknar til efnismeðferðar.“ Að því frágengnu krefst hann þess að tildæmdur málskostnaður til varnaraðila í héraði verði felldur niður en til vara að hann verði lækkaður. Þá krefst hann kærumálskostnaðar.

Varnaraðilar krefjast staðfestingar hins kærða úrskurðar og kærumálskostnaðar.

I

Þann 10. október 2009 undirrituðu varnaraðilar, sem eru jarðeigendur í Þykkvabæ, eignayfirlýsingu vegna jarða sinna þess efnis að landsvæðið Halaeyrar í Rangárþingi ytra væri í óskiptri sameign þeirra í tilteknum hlutföllum, svo sem nánar er rakið í hinum kærða úrskurði. Skjal þetta var móttekið til þinglýsingar 23. október 2009 og innfært í fasteignabók 27. sama mánaðar. Þann 23. október var einnig móttekið til þinglýsingar samþykki varnaraðila fyrir afmörkun lands Halaeyra samkvæmt hnitasettum uppdrætti og samþykki eigenda nánar tilgreindra jarða fyrir landamerkjum jarðanna gagnvart Halaeyrum samkvæmt þeim sama uppdrætti. Það skjal var innfært í fasteignabók 29. sama mánaðar. Með bréfi dagsettu 26. nóvember 2009 skaut K-kk-nf R-kk-nf Ó-kk-nf, sem taldi sig í bréfinu vera eiganda jarðarinnar Háfs í Rangárþingi ytra, þinglýsingu sýslumanns á framangreindum skjölum varðandi eignarhald og afmörkun Halaeyra til Héraðsdóms Suðurlands. Krafðist hann þess að þinglýsingar framangreindra skjala yrðu „felldar úr gildi og afmáðar úr þinglýsingabókum“. Því erindi beindi hann réttilega að sýslumanninum á Hvolsvelli, sbr. 3. mgr. 3. gr. þinglýsingalaga, sem staðfesti móttöku símbréfs hans samdægurs. Af gögnum, sem lögð hafa verið fyrir Hæstarétt, er ljóst að með fyrrgreindu símbréfi barst sýslumanni erindið í heild en ekki aðeins forsíða þess eins og ranglega er við miðað í hinum kærða úrskurði. Með bréfi 3. desember 2009, sem borist mun hafa Héraðsdómi Suðurlands degi síðar, tilkynnti lögmaður sóknaraðila að í fyrrnefndu erindi hefði kærandi ranglega verið sagður K-kk-nf R-kk-nf Ó-kk-nf persónulega. Hið rétta væri að hann kærði úrlausn sýslumanns fyrir hönd Króar ehf., sóknaraðila þessa máls, en jörðinni Háfi hafi verið afsalað til félagsins 23. júní 2007. Samkvæmt útskrift úr hlutafélagaskrá 4. desember 2009, sem lögð var fram í héraði, var K-kvk-nf J-kvk-nf G-kvk-nf skráð framkvæmdastjóri félagsins með prókúru, stjórnarformaður þess var T-kk-nf D-kk-nf K-kk-nf en fyrrnefndur K-kk-nf R-kk-nf Ó-kk-nf var varamaður í stjórn þess. Fyrir Hæstarétt hefur sóknaraðili lagt nýtt vottorð úr fyrirtækjaskrá dagsett 5. janúar 2010, en samkvæmt því er K-kk-nf R-kk-nf Ó-kk-nf formaður stjórnar félagsins „samkvæmt fundi þann 20. 11. 2009“ og er hann jafnframt skráður með prókúruumboð fyrir félagið. Tilkynningar um þetta bárust fyrirtækjaskrá ríkisskattstjóra 11. desember 2009. Með bréfi 9. desember 2009 mótmæltu varnaraðilar því að sóknaraðili gæti undir rekstri málsins komið að breytingu á aðild þess til sóknar og bentu á að Kró ehf. hefði hvorki andmælt né borið undir dóm framangreindar úrlausnir sýslumanns um skjöl varðandi Halaeyrar. Málið var þingfest fyrir héraðsdómi 11. desember 2009 og var Kró ehf. bókuð sóknaraðili. Varnaraðilar kröfðust þess að málinu yrði vísað frá dómi þar sem krafa Króar ehf. væri of seint fram komin.

II

Samkvæmt 1. mgr. 3. gr. þinglýsingalaga má bera úrlausn þinglýsingastjóra um þinglýsingu samkvæmt lögunum undir héraðsdómara. Skal úrlausnin borin undir dóm áður en fjórar vikur eru liðnar frá henni ef þinglýsingarbeiðandi eða umboðsmaður hans var við hana staddur, en ella áður en fjórar vikur eru liðnar frá því umboðsmaður hans fékk vitneskju um hana. Heimild til þess hefur hver sá sem hefur lögvarinna hagsmuna að gæta. Skal sá sem vill bera úrlausn um þinglýsingu undir dóm afhenda þinglýsingastjóra skriflega tilkynningu um það, sbr. 3. mgr. sömu greinar. Óumdeilt er að umboðsmaður varnaraðila fékk vitneskju um umræddar þinglýsingar samdægurs. Framangreint erindi K-kk-ef R-kk-ef Ó-kk-ef 26. nóvember 2009 var sett fram af honum persónulega og ekki í nafni sóknaraðila. Þar sem fyrrgreindar úrlausnir þinglýsingastjóra voru ekki af hálfu sóknaraðila bornar undir dóm innan lögmælts frests samkvæmt 1. mgr. 3. gr. þinglýsingalaga verður hinn kærði úrskurður staðfestur.

Sóknaraðili verður dæmdur til að greiða varnaraðilum kærumálskostnað eins og í dómsorði greinir.

Dómsorð:

Hinn kærði úrskurður er staðfestur.

Sóknaraðili, Kró ehf., greiði varnaraðilum, U-kvk-þgf S-kvk-þgf, L-kvk-þgf R-kvk-þgf, Á-kk-þgf Ó-kk-þgf, B-kvk-þgf J-kvk-þgf, JG-Jaðri ehf., H-kvk-þgf S-kvk-þgf, B-kk-þgf Á-kk-þgf, B-kvk-þgf R-kvk-þgf, M-kk-þgf Á-kk-þgf, E-kk-þgf H-kk-þgf, H-kk-þgf E-kk-þgf, Súlum ehf., D-kk-þgf H-kk-þgf, G-kvk-þgf S-kvk-þgf, Ó-kk-þgf K-kk-þgf og S-kvk-þgf B. L-kvk-þgf, sameiginlega 200.000 krónur í kærumálskostnað.